รีวิวหนัง The Boy ตุ๊กตาซ่อนผี
Home / บันเทิง / รีวิวหนัง | The Boy ตุ๊กตาซ่อนผี
จะว่าไปแล้ว หนังเรื่อง “ The Boy ตุ๊กตาซ่อนผี “ ที่กำลังฉายอยู่ในขณะนี้ ช่างมาได้เวลาที่ประจวบเหมาะกับกระแสลูกเทพ ที่ฮือฮาอยู่ในบ้านเราพอดิบพอดี หนังเรื่องนี้มี “ตุ๊กตาลูกเทพ” เอ๊ย “ตุ๊กตาผี” เป็นตัวเดินเรื่อง เนื้อหาของเรื่องก็ชวนให้ลุ้นให้ตื่นเต้นติดตามตลอดตั้งแต่ต้นยันจบ โดยเฉพาะอย่างยิ่งได้ “ลอเรน โคฮาน” ที่เราคุ้นหน้าคุ้นตากันจาก The Walking Dead มารับบทนางเอกของเรื่องด้วย
เรื่องราวของ The Boy ตุ๊กตาซ่อนผี เริ่มที่ สาวสวยอย่าง “ เกรตา “ (รับบทโดย ลอเรน โคฮาน) ได้รับการว่าจ้างให้มาเป็นพี่เลี้ยงของ “บรามส์” เด็กวัย 8 ขวบ ซึ่งเป็นลูกชายคนเดียวของครอบครัวชาวอังกฤษที่คฤหาสน์แห่งหนึ่งในชนบท แต่ “บรามส์” นั้นกลายเป็นกลายตุ๊กตาที่มีรูปร่างหน้าตาเหมือนกับเด็กจริงๆ ซะงั้น เล่นเอา “เกรตา” มึนไปเลยเหมือนกันในช่วงแรกๆ จนท้ายสุดได้ทราบความจริงว่า พ่อแม่ของ “บรามส์” ใช้ตุ๊กตานี้เป็นตัวแทนลูกที่ได้เสียชีวิตไปเพราะอุบัติเหตุ
พ่อแม่ของ “บรามส์” ได้ให้กฎในการดูแลลูกชายของพวกเขา ไว้ 10 ข้อ ซึ่ง “เกรตา” ต้องปฏิบัติตามอย่างเคร่งครัด แต่แล้วเธอก็ได้ฝ่าฝืนกฎเหล่านั้นแทบจะทั้งหมด เธอจึงค้นพบว่า “บรามส์” ไม่ใช่แค่ตุ๊กตาธรรมดา แต่เขามีชีวิต มีจิตใจ มีความรู้สึก และ มีวิญญาณ ! ความสนุกสุดพีคของหนังเรื่อง The Boy ตุ๊กตาซ่อนผี นี้จะอยู่ในช่วงท้ายๆ ของเรื่อง ขอแอบกระซิบว่า หักมุมซะจนคนดู “เข็มขัดสั้น” กันไปตามๆ (คาดไม่ถึง จริงๆ) ส่วนจะหักแบบไหน หักอย่างไร และหักมุมกี่องศาอยากเชิญชวนให้ท่านเข้าไปดู ไปลุ้น ด้วยตัวเองในโรงภาพยนตร์ครับ
มาถึงคะแนน รีวิวหนัง ” The Boy ตุ๊กตาซ่อนผี ” ผมขอแยกเป็นส่วนๆ โดยเริ่มที่ส่วนของนักแสดงซึ่งทั้งเรื่องมีกันอยู่แค่ประมาณ 4-5 คน ซึ่งแต่ละคนก็ไม่ได้มีบทบาทโดดเด่นอะไรยกเว้น “ลอเรน โคฮาน” ที่รับบทเป็น “เกรตา” เพราะเรื่องราวต่างๆ ดำเนินไปโดยมีเธอเป็นตัวหลักแทบจะทั้งหมด ผมเลยขอให้คะแนนเฉพาะในส่วนของเธอเ ซึ่งเธอนั้นเล่นได้ถึงบทบาทดีทีเดียว โดยรวมๆ ผมให้ที่ 8.5/10 ในส่วนของการดำเนินเรื่อง “The Boy ตุ๊กตาซ่อนผี” ทำได้ดี มีความสนุกสนาน ตื่นเต้น ตกใจกันแทบจะทั้งเรื่อง นี่ยังไม่นับตอบจนที่หักมุมอีก สรุปหนังเรื่องนี้ถือว่าแจ่มครับ ผมในส่วนของการดำเนินเรื่องที่ 9/10 ส่วนคะแนนด้าน วิวทิวทัศน์ และฉากต่างๆ ในภาพยนตร์เรื่องนี้ ผมให้ที่ 8.5/10 สำหรับข้อคิดที่ได้จากหนังเรื่องนี้ คือ “อย่าเพิ่งมโนกันไปเอง เพราะอาจจะมีสิ่งที่เหนือวิสัยการมโนของเรา” หนังเรื่องนี้ ไม่ใช่เป็นแค่หนังผี แลบลิ้นปลิ้นตา หลอกให้ตกอกตกใจกันไปเรื่อย แต่ยังมีอะไรที่น่าสนใจให้ได้คิดได้ใคร่ครวญตามอีกด้วย คะแนนในส่วนข้อคิดนี้ขอให้ที่ 9/10 สรุปภาพรวมหนัง “The Boy ตุ๊กตาซ่อนผี” ผมให้ที่ 9/10 เป็นหนังแนว “ลูกเทพสายโหด” รับรองเข้าไปดูแล้วได้ลุ้นระทึกกันทั้งเรื่อง หลายฉากนี่แทบนั่งไม่ติดเก้าอี้เลยทีเดียว หากไม่เชื่อที่ผมบอก เชิญแวะไปพิสูจน์กันด้วยตัวเองในโรงภาพยนตร์เครือ เมเจอร์ทุกโรงได้เลยครับ
Tags: theboymovie, รีวิว The Boy, รีวิว ตุ๊กตาซ่อนผี, รีวิวหนัง The Boy, หนัง The boy, หนัง ตุ๊กตาซ๋อนผี, เรื่องย่อ The Boy, เรื่องย่อ ตุ๊กตาซ๋อนผี
Ajbomb 2925 views 0 likes ม.ค. 28, 2016 บันเทิง no comments Share